recursal/SuperWikiNEXT-32B huggingface dataset:
**תאופיק מנסור** (בערבית: **توفيق منصور**, תעתיק מדויק: **תופיק מנצור**; נולד ב-17 בינואר 1968) הוא מתמטיקאי דרוזי-ישראלי, פרופסור מן המניין באוניברסיטת חיפה. מחקריו עוסקים בקומבינטוריקה ויישומיה.

קורות חיים
----------

תאופיק מנסור נולד למאג'ד וחזרוני בכפר עספיא שם גדל. למד בתיכון "נזירות נצרת" בחיפה. בוגר תואר ראשון במתמטיקה מהטכניון ותואר שני ושלישי במתמטיקה מאוניברסיטת חיפה.

בין השנים 1992–2000 מנסור היה מורה למתמטיקה בבתי ספר בכפר ובסוף התקופה שימש גם כמתרגל ומרצה במכללה הערבית, באוניברסיטת חיפה ובאוניברסיטה הפתוחה.

את הפוסט-דוקטורט הראשון עשה בין השנים 2001–2002, בבורדו בצרפת ב-"Laboratoire Bordelais de Recherche Informatique". את הפוסט-דוקטורט השני עשה בין השנים בשנים 2002–2003, בגטבורג בשוודיה ב-"Chalmers University of Technology".

בשנת 2003, מונה מנסור למרצה ואז למרצה בכיר באוניברסיטת חיפה (מלגת מעוף) ובשנת 2007 לפרופסור חבר בחוג למתמטיקה ובשנת 2014 לפרופסור מן המניין בחוג למתמטיקה. בתקופת לימודיו בתואר שלישי וגם בשנתיים הפוסט-דוקטורט התמחה בקומבינטוריקה בכלל ובתבניות של תמורות (Permutation patterns) בפרט. מנסור חוקר ענפים רבים ושונים במתמטיקה בדידה ובפרט בקומבינטוריקה ושימושיה הנרחבים. בכלל זה זהויות, הוכחות קומבינטוריות ואנליטיות, כללי נסיגה, תבניות של תמורות ותורת גרפים, ובעיות קומבינטוריות בפיזיקה וכימיה.

משנת 1994 נשוי לרונית, ואב לשלוש בנות.

פרסומים
-------

### ספרים (באנגלית)

* Silvia Heubach and Toufik Mansour, Combinatorics of Compositions and Words. CRC Press, 2009. מסת"ב 978-1-4200-7267-9
* Toufik Mansour, Combinatorics of Set Partitions. CRC Press, 2012. מסת"ב 978-1-4398-6333-6
* Toufik Mansour and Matthias Schork, Commutation Relations, Normal Ordering, and Stirling Numbers. CRC Press, 2015

### מאמרים (באנגלית)

* רשימת מאמריו ב-Zentralblatt Math
* רשימת מאמריו ב-Scopus
* פרופיל אקדמי של תאופיק מנסור ב-דף ResearchGate

קישור חיצוני
------------

* דף אישי באתר אוניברסיטת חיפה

קישורים חיצוניים
----------------

* תאופיק מנסור, באתר dblp
* תאופיק מנסור, באתר ResearchGate
* תאופיק מנסור, באתר גוגל סקולר

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007265079105171
* dblp: 31/5208
* GND: 140994599
* ISNI: 0000 0004 0302 6302
* LCCN: n2009033996
* NSK: 000567915
* NTA: 322727014
* ORCID: 0000-0001-8028-2391
* ResearcherID: D-3855-2014
* RERO: 02-A022555635
* SUDOC: 139051619
* VIAF: 299393285
* WorldCat: viaf-299393285

 |
**ערפדון קטן** (שם מדעי: *Vampyriscus*) הוא סוג של עטלף זעיר במשפחת הזיזפיים, הכולל 3 מינים, החיים ביבשת אמריקה. הסוג הוקם במקור בשנת 1900 על ידי הזואולוג הבריטי אולדפילד תומאס, אך בהמשך אוחד עם הסוג ערפדון צהוב-אוזן; בשנת 2014, קיבל שוב מעמד של סוג נפרד בעקבות מחקר מולקולרי ומורפולוגי שהוכר על ידי IUCN. בטקסונומיות מסוימות עדיין מופיע תחת הסוג השני. משמעות שמו המדעי של הסוג היא "ערפד קטן" בשל האמונה המוטעית שהוא ניזון מדם, אך למעשה הוא אינו קשור לתת-משפחת הערפדים.

מאפיינים
--------

לערפדון ראש מעוגל ורחב, גוף כדורי ולוע קצר. האוזניים גדולות ועגולות ומחודדות בקצוות. העיטור האפי מפותח היטב, ומורכב מזיז עבה מוקף קמטים, ודיסקית סביב הנחיריים. אורך הראש והגוף של הערפדונים 45–70 מ״מ, אורך הזרוע 30–38 מ״מ ומשקלם 4–13 גרם. הזכרים גדולים במקצת מן הנקבות. הזנב נעדר אצל הסוג, וקרום התעופה האחורי קצר. על אף שהוא ארוך במקצת מקרובו הערפדון צהוב האוזן, מבחינת משקל הערפדון הקטן בעל מסת גוף קלה יותר.

הפרווה של הערפדון קצרה ורכה. צבעה הכללי חום אפרורי, חום בהיר, קקאו, ערמוני או בז׳. הכנפיים שחרחרות, והזרועות והפנים ורודות. העיטור האפי, קצות האוזניים והצפירים בצבע צהוב. על הפנים יש שני זוגות פסים לבנים עבים מעל ומתחת לעיניים. סימן ההיכר של הסוג, הוא פס לבן שחוצה את הגב והעורף, ונעדר אצל בני הסוג ערפד צהוב-אוזן.

ביולוגיה
--------

המינים בסוג מצויים באמריקה הדרומית ומין אחד באמריקה המרכזית; קולומביה היא המדינה היחידה שבה מצויים שלושת המינים. בית הגידול של הסוג מורכב מיער גשם טרופי וביצות בגובה 1,000-200 מטר מעל פני הים.

הערפדונים הקטנים ניזונים בעיקר מתאנים ופירות קטנים ומדי פעם גם מחרקים. הם פעילים בעיקר לאחר השקיעה, עם גיחות קצרות לפני עלות השחר. את שעות היום, הערפדונים מבלים בשינה בעצים חלולים או באוהלים שיצרו מחיתוך חלקי של עלי אנתוריון. הרבייה מתרחשת בעיקר בעונת הגשמים. מעבר לכך, אין מידע רב על האקולוגיה של הסוג.

מינים
-----

בסוג זה 3 מינים:

* ערפדון קטן ברוק (*Vampyriscus brocki*) - אזור גויאנה, צפון ברזיל, דרום קולומביה מזרח אקוודור וצפון פרו.
* ערפדון קטן דו-שן (*Vampyriscus bidens*) - ברזיל, אזור גויאנה, פרו, בוליביה, אקוודור, וונצואלה וקולומביה.
* ערפדון קטן נימפאה (*Vampyriscus nymphaea*) - קולומביה, קוסטה ריקה, ניקרגואה ופנמה.

קישורים חיצוניים
----------------

ויקישיתוף מדיה וקבצים בנושא **ערפדון קטן** בוויקישיתוף
* ערפדון קטן, באתר ITIS (באנגלית)
* ערפדון קטן, באתר GBIF (באנגלית)
צילום של דניאל קפלן מ 1947 - שומר עם כלב בכפר סבא
**דניאל קפלן** (1906–1984) היה הצלם הראשון של כפר סבא והשרון.

ביוגרפיה
--------

דניאל קפלן נולד ב-1906 בעיר אוגוסטוב שבמזרח פולין, למשפחה ציונית אמידה. את מלחמת העולם הראשונה, שבה איבד אח, העביר יחד עם משפחתו בנדודים בין פולין לליטא.

בשנת 1922 למד צילום ולאחר שנה הצטרף לתנועת החלוץ ועבר הכשרה בקבוצת ההכשרה שחריה שבפולין לשם קבלת סרטיפיקט (אשרה) לעליה לארץ ישראל, שם גם למד את מקצוע הצילום. בשנת 1927 יצא בדרכו ארצה. על מנת להימנע ממעצר וגיוס, חצה את הגבול לצ'כיה באופן בלתי חוקי, עבר את הגבול לאוסטריה אך שם נתפס ונעצר. דניאל ישב בבית הסוהר במשך שנה בהמתנה לקבלת האשרה לעליה ושחרורו מבית הכלא האוסטרי. ביולי 1929 הגיע האישור והוא הפליג לנמל יפו. עם הגעתו עבד בנטיעת פרדסי חבקין ברמן בפתח תקווה ובדצמבר 1929 הגיע, רכוב על חמור ומצויד במצלמתו, למושבה הצעירה, כפר-סבא.

בשנת 1930 הקים את חנות הצילום הראשונה בעיר "הצלמניה של ד. קפלן" ברחוב השרון (לימים רחוב וויצמן) שהמשיכה לפעול במשך 50 שנים בעיר.

בשנת 1933 התחתן עם רחל לבית רוזנברג במושבה, בה בנו את ביתם ובה נולדו שני בניהם, משה (1935) ועודד (1941) ובה חי ופעל עד יומו האחרון.

דניאל צילם את תושבי העיר בסטודיו הקטן שבחנותו והרבה לצאת לרחבי העיר והאזור לתעד את התפתחותו ואת אנשיו. בין המקומות הנוספים שתיעד היו רמת הכובש, מגדיאל (לימים חלק מהוד השרון) ועוד רבים מישובי הסביבה. בתצלומיו תיעד את בניין המושבה והעיר כפר סבא, ההתמודדות במאורעות ובמלחמות, ילדי בית הספר והגנים, היבול החקלאי, ביקורים חשובים בעיר (דוד בן-גוריון ואחרים), הפגנות נגד השלטון הבריטי ועוד.

בנוסף, היה דניאל חבר בארגון ההגנה ובמטבח ביתו הותקן סליק להסתרת נשק.

בשנת 1981, כשפרש מעבודתו, תרם את אוסף התצלומים לעיריית כפר סבא, ללא כל תמורה. הוא האמין שהזדהות עם העבר ושורשיו תתרום לחיזוק הזהות של הדורות הבאים. תצלומיו הרבים מעטרים את אולם בית העירייה, אולם הכניסה של בית ספיר ועוד אתרים נוספים בעיר ובאזור השרון בו פעל. תמונותיו של דניאל קפלן זכו לפרסום בתערוכות המוצגות במוזיאון הארץ, מוזיאון ההגנה, בבית התפוצות ובלוחמי הגטאות וחלקן אף זכו בפרסים (אורזי התפוזים משנת 1935, משמרות המחאה של הסופרים לעבודה עברית מ-1934)

300 מתצלומיו של דניאל קפלן נסרקו על ידי לשכת העיתונות הממשלתית והם מופיעים באוסף התמונות הלאומי של מדינת ישראל.

ב 12 ביוני 2018 נחנכה על שמו של דניאל קפלן סימטה בשם "סמטת הצלם קפלן". הסמטה מחברת בין רחוב אהרונוביץ' לרחוב ארלוזורוב והיא ממוקמת מול אהרונוביץ' 19 - ביתם של דניאל קפלן ומשפחתו.

בנובמבר 2019 הפיקה קבוצת הטלוויזיה הקהילתית של כפר סבא סרט לזכרו.

קישורים חיצוניים
----------------

ויקישיתוף מדיה וקבצים בנושא **דניאל קפלן** בוויקישיתוף
* דניאל קפלן, אתר עיריית כפר סבא
* תמונות מחזור היסטוריות של תושבי כפר-סבא בשיתוף הציבור הרחב, אתר עיריית כפר סבא
* פרויקט בצילום "אז ועכשיו" של הצלם יובל נדל
* אוסף התמונות הלאומי(הקישור אינו פעיל) (יש לבצע חיפוש באנגלית Daniel Kaplan או Kaplan Daniel)
* ויקימדיה ישראל (Daniel Kaplan)
* ויקימדיה ישראל (Kaplan Daniel)
* ידיעה על חנוכת הסימטה על שם הצלם קפלן (אורכב 08.07.2018 בארכיון Wayback Machine)
* סרט לזכרו שהופק על ידי הטלוויזיה הקהילתית של כפר סבא

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987010293580505171
* LCCN: no2022131292
* VIAF: 1658163274265512440008
* WorldCat (עם VIAF): 1658163274265512440008

 |
"**Por una cabeza**" (בעברית: **בשל ראש (של סוס)**), הוא שיר טנגו שהולחן על ידי קרלוס גרדל עם מילים מאת אלפרדו לה פרה. מילות השיר מדברות על מהמר במרוצי סוסים המשווה את התמכרותו לסוסים לאהבתו לנשים.

המנגינה בוצעה על ידי תזמורות טנגו רבות, ויותר לאחרונה בסרטים ובסדרות טלוויזיה, בין השאר משום שבשנות ה-80 של המאה העשרים פגו זכויות היוצרים על השיר, אחרי שחלפו חמישים שנים ממותם של היוצרים. סצנות טנגו אשר בהן מושמעת המנגינה הופיעו בין היתר בסדרות ניפ/טאק, CSI:NY ובית הנייר ובסרטים ניחוח אישה, רשימת שינדלר ושקרים אמיתיים.

ראו גם
------

* טנגו

קישורים חיצוניים
----------------

ויקישיתוף מדיה וקבצים בנושא **Por una cabeza** בוויקישיתוף
* מידע על היצירה "Por una cabeza" באתר מיוזיק בריינז
* מידע על הקומפוזיציה "Por una cabeza" באתר AllMusic
* גרסאות נוספות ל"Por una cabeza" באתר SecondHandSongs

* מילות השיר
* מילות השיר בתרגום לאנגלית
* מילות השיר בתרגום לעברית

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16663946s (data)
* GND: 300888937
* LCCN: no2012148227
* MusicBrainz work: 6e0ac6b3-8d94-471e-8f59-97ca66c22e04
* VIAF: 210959117
* WorldCat (עם VIAF): 210959117

 |
**שרון חנס** (נולד ב-1972) הוא פרופסור מן המניין בפקולטה למשפטים באוניברסיטת תל אביב, וכיהן כדקאן הפקולטה ממרץ 2017 ועד מרץ 2022. תחומי המחקר וההוראה שלו הם ממשל תאגידי, דיני ניירות ערך וניתוח כלכלי של המשפט.

ביוגרפיה
--------

חנס הוא בוגר תואר ראשון במשפטים ובחשבונאות (שניהם בהצטיינות) מאוניברסיטת תל אביב (1997). במסגרת הפקולטה למשפטים, זכה בתקופת לימודיו בפרס הרקטור ונכלל במשך כל אחת משנות לימודיו ברשימת מצטייני הדקאן. היה חבר מערכת בכתב העת עיוני משפט. את התואר במשפטים השלים בממוצע המדורג במקום הראשון במחזור שלו, מתוך 416 סטודנטים. בחוג לחשבונאות נכלל גם כן ברשימת מצטייני הדקאן בכל אחת משנות לימודיו, והשלים את התואר בממוצע המדורג במקום השני במחזור שלו, מתוך 200 סטודנטים. 
הוא התמחה אצל השופט אליהו מצא בבית המשפט העליון. 
את התואר השני במשפטים עשה באוניברסיטת ניו יורק, שם היה מלגאי של קרן האוזר (1999). עבודת הגמר שלו עסקה בתחום דיני תאגידים. קיבל את התואר בציון הממוצע הגבוה במחזור (1999). 
את הדוקטורט במשפטים כתב באוניברסיטת הרווארד (2001), בנושא דיני תאגידים ומשפט פיננסי, שם היה מלגאי של קרן בייס.

עם שובו לישראל בשנת 2001, הצטרף לסגל הפקולטה למשפטים באוניברסיטת תל אביב. כיהן כמרצה, מרצה בכיר וכפרופסור חבר, וב-2014 קודם לדרגת פרופסור מן המניין.
הוא מלמד קורסים בתחומי המחקר העיקריים שלו, שהם דיני תאגידים ומשפט מסחרי. הוא שימש כסגן הדקאן (2009–2011), כמנהל מרכז-על צגלה למחקר משפטי בין-תחומי, כעורך הראשי של כתב העת Theoretical Inquiries in Law וכמנהל תוכנית תל אביב-ברקלי. הוא לימד קורסים כפרופסור אורח בבתי הספר למשפטים באוניברסיטת נורת'ווסטרן, באוניברסיטת קולומביה ובאוניברסיטת ג'ורג'טאון בארצות הברית.

חיים אישיים
-----------

הוא מתגורר בתל אביב עם אשתו, הדר, ושלושת ילדיהם.

מבחר מאמרים
-----------

* Super Hedge Fund" 40 Delaware Journal of Corporate Law 164 (2015)
* Brave New World: A Proposal for Institutional Investors", 16 Theoretical Inquiries in Law (2015)
* Agency Costs and Misrepresentation in Leveraged Firms", 40 The Journal of Corporation Law, 99-141, (with Avraham Tabbach) (2014).
* Executive Stock Options: The Effects of Manipulation on Risk-Taking", 38 Journal of Corporation Law 533 (with A. Tabbach) (2013)
* Compensating for Executive Compensation: The Case for Gatekeeper Incentive Pay", 98 California Law Review, 385-437 (2010)
* Reverse Monitoring: On the Hidden Role of Employee Stock Ownership Plans", 105 Michigan Law Review (2007)
* The Market for Takeover Defenses", 101 Northwestern University Law Review (2007)
* A Demand-Side Theory of Antitakeover Defenses" 35 Journal of Legal Studies 475 (2006)

קישורים חיצוניים
----------------

ויקישיתוף מדיה וקבצים בנושא **שרון חנס** בוויקישיתוף
* עמוד הבית של שרון חנס, באתר הפקולטה למשפטים

* שרון חנס, באתר גוגל סקולר

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007572301605171

 |
**האחים עאדל ועמאד עוודאללה** היו מחבלים בכירים בזרוע הצבאית של חמאס ביהודה ושומרון לאחר הריגת יחיא עיאש, לכידת חסן סלאמה ומותו של מוחי א-דין א-שריף בפיצוץ מכוניתו. עאדל עוודאללה היה ראש הזרוע הצבאית של חמאס באמצע שנות ה-90 של המאה ה-20.

חייהם
-----

עאדל עוודאללה נולד ב-1967 באל-בירה. החל באמצע שנות ה-80 בלימודי מתמטיקה באוניברסיטת אל-קודס במזרח ירושלים, אולם עבר לאחר זמן קצר ללימודי שפה וספרות ערבית באוניברסיטת בית לחם. נעצר על ידי ישראל באינתיפדה הראשונה בגין פעילותו בחמאס.

לאחר חיסולו של יחיא עיאש, שהיה מפקד הזרוע הצבאית של החמאס בגדה, תפס את מקומו חסן סלאמה, וביחד עם מוחמד דף, מפקד הזרוע הצבאית של החמאס ברצועת עזה, הובילו את פיגועי הנקמה על חיסולו של עיאש.
אחרי לכידתו של סלאמה בחברון ומותו של א-שריף בפיצוץ מכוניתו, נטל לידיו עאדל עוודאללה את הפיקוד על הזרוע הצבאית. אחיו, שהיה גם הוא בכיר בחמאס, נתפס על ידי אנשיו של ג'יבריל רג'וב, וישב בכלא ביריחו. באוגוסט 1998 נמלט מכלאו ביריחו, ופגש את אחיו בכפר ליד חברון, שם נהרגו על ידי כוח של הימ"מ באוקטובר 1998, בראשותו של מפקד היחידה דוד בן-שימול, בעקבות מידע מודיעיני של השב"כ.
חמאס הודיע אז וגם לאחר מכן, בעיקר אחרי מבצע חומת מגן, שהוא רואה ברג'וב את האחראי לחיסול האחים עוודאללה, שכן להערכתו בריחת עמאד מהכלא הייתה מבוימת, ובעצם איפשרו לו לברוח מתוך ידיעה שייפגש עם אחיו, שהיה המטרה העיקרית בעיני רג'וב ובעיני ישראל.

במקום חיסולם של האחים עוודאללה נמצא ארכיון שלם על כל פעילות החמאס בגדה, דבר שעזר לחסל פעילים רבים של החמאס בגדה..

את מקומם כמפקד הזרוע הצבאית של חמאס בגדה תפס מחמוד אבו הנוד, שכעבור זמן נהרג על ידי צה"ל בסיכול ממוקד.

קישורים חיצוניים
----------------

* האחים עוודאללה באתר החמאס

הערות שוליים
------------

1. ↑  שלום ירושלמי צילום: ברקאי, קול קורא במדבר, באתר nrg‏, 24 בדצמבר 2003.
2. ↑  יואב לימור, צומת המוביל, באתר ynet, 6 באוגוסט 2008.
**ז'אן אסלבורן** (בלוקסמבורגית: **Jean Asselborn**; נולד ב-27 באפריל 1949) הוא פוליטיקאי לוקסמבורגי, המכהן כשר החוץ של לוקסמבורג, וכן שימש בעבר כמשנה לראש ממשלת לוקסמבורג בין השנים 2004 ל-2013, בתקופת שלטונו של ראש הממשלה ז'אן-קלוד יונקר.

ילדותו
------

ז'אן אסלבורן נולד בעיר שטיינפורט ב-27 באפריל 1949. ב-1967, לאחר שסיים את לימודיו בתיכון, החל לעבוד במפעל יונירויאל (אנ') בהמשך אותה שנה. באותה עת החל לגלות מעורבות בתנועת האיחוד המסחרי ונבחר כחלק מהמשלחת הצעירה של הפדרציה של פועלי לוקסמבורג (Lëtzebuerger Aarbechterverband).

ב-1968 החל אסלבורן לעבוד בעיריית לוקסמבורג סיטי כעובד ציבור בטרם חזר לשטיינפורט שנה לאחר מכן, שם גם כן עבד במשרה ציבורית עבור העירייה המקומית.

אסלבורן חידש את לימודיו ב-1976, והוציא תעודת בגרות בהמשך אותה שנה. עם קבלת תעודת הבגרות, הוא התמנה למנהל בית החולים הבין-קהילתי בשטיינפורט, תפקיד בו כיהן עד 2004. באוקטובר 1981 קיבל תואר שני במשפטים מאוניברסיטת ננסי 2.

אסלבורן נבחר לראש עיריית שטיינפורט ב-1982 וכיהן בו עד 2004.

חבר בממשלה
----------

מימין: אסלבורן, ולדימיר פוטין וראש הממשלה של לוקסמבורג ז'אן-קלוד יונקר, 24 במאי 2007
לאחר הבחירות הכלליות שנערכו בלוקסמבורג ב-2004, אסלבורן הצטרף לממשלה והתמנה למשנה לראש הממשלה ושר החוץ וההגירה ב-31 ביולי 2004.

זמן קצר לאחר הרכבת הממשלה בידי המפלגה הנוצרית-סוציאלית העממית (CSV) ומפלגת הפועלים הסוציאליסטית של לוקסמבורג (LSAP), בה היה חבר אסלבורן בעקבות בחירות 2009 במדינה, אסלבורן התמנה מחדש לשר החוץ והמשנה לראש הממשלה ב-23 ביולי 2009. באוקטובר 2012, בתקופת כהונתו, נבחרה לוקסמבורג לראשונה בתולדותיה לחברה לא-קבועה במועצת הביטחון של האומות המאוחדות לשנים 2013–2014.

ב-20 באוקטובר 2013 התקיימו בחירות חדשות במדינה, והפעם הורכבה הממשלה מהמפלגה הדמוקרטית (DP), המפלגה הירוקה ו-LSAP. בממשלה זו התמנה אסלבורן לשר החוץ, העניינים האירופאים, ההגירה והמקלט ב-4 בדצמבר 2013.

עמדות פוליטיות
--------------

בספטמבר 2016 קרא להשעות או לסלק את הונגריה מהאיחוד האירופי עקב "ההפרה המאסיבית" של חוקי הקיצוניות של האיחוד, והחשש מפני יחסה להגירה במהלך משבר ההגירה באירופה, עצמאות מערכת המשפט וחופש העיתונות.

במרץ 2018 גינה את הפלישה הטורקית לצפון סוריה במבצע ענף זית נגד הכורדים בסוריה שקיבלו גיבוי מארצות הברית, ואמר כי "זה לא קשור להגנה עצמית יותר", והוסיף שעל טורקיה להתאפק בהתקפותיה על היחידות להגנת העם (YPG). הוא גם העלה את טיעוניו בפני מועצת נאט"ו.

באפריל 2020, בתגובה ליוזמת סיפוח חלקים מיהודה ושומרון לישראל, הודיע על תמיכה בהצהרת האיחוד האירופי כי אינו מכיר בריבונות ישראל על חבלי ארץ אלו. עוד פורסם כי אסלבורן פועל להובלת מהלך כלל אירופי נגד סיפוח אפשרי ובין היתר הועלתה סברה כי בכוונת מדינות באירופה להכיר במדינה פלסטינית.

קישורים חיצוניים
----------------

ויקישיתוף מדיה וקבצים בנושא **ז'אן אסלבורן** בוויקישיתוף
* ז'אן אסלבורן, ברשת החברתית פייסבוק

הערות שוליים
------------

1. ↑  Exclude Hungary from EU, says Luxembourg's Asselborn, BBC News, ‏13 בספטמבר 2016
2. ↑  Statement by Jean Asselborn following the announcement of the formation of a new government in Israel, The Luxemburg Government, ‏24 באפריל 2020
3. ↑  איתמר אייכנר, חשש בישראל: מדינות אירופיות יכירו ב"מדינת פלסטין", באתר ynet, 16 בפברואר 2020

|  |  |
| --- | --- |
| בקרת זהויות עריכת הנתון בוויקינתונים | 
* GND: 1032878193
* VIAF: 298820724
* WorldCat: viaf-298820724

 |
**תסמונת דוויין** (באנגלית: **Duane Syndrome**) היא תסמונת נדירה מולדת בשרירי העיניים. היא מהווה כ-1% מכלל המקרים של הפרעה בתנועת העיניים. זהו ליקוי מולד בתזוזת העיניים או רק בעין אחת. 
בשל אי הידיעה של המחלה בקרב רופאי העיניים[דרוש מקור] קיים קושי לאבחן אותה עד גיל 10. כ-60% ממקרי התסמונת קיימים אצל בנות. אין לתסמונת קשר לפזילה.

התסמונת גורמת לחלק משרירי העין להתכווץ כאשר הם לא אמורים להתכווץ, ולשריר עין אחרים - לא להתכווץ כשהם כן אמורים. לחלק מהלוקים בתסמונת יכולת מוגבלת (עד נעדרת) להפנות את העין כלפי חוץ לכיוון האוזן (abduction), וברוב המקרים, יכולת מוגבלת להפנות את העין פנימה לכיוון האף (adduction). לעיתים קרובות, כאשר העין נעה לכיוון האף, העין גם מושכת אל השקע (retraction), פתיחת העין מצטמצמת, במקרים מסוימים, עין תעבור כלפי מעלה או כלפי מטה או הצידה. חולים רבים עם DS לפתח פני תור לשמור ראייה דו-עינית ולפצות על מפנה לא תקין של העיניים. והעין עם השריר הלקוי יכולה להראות גדולה\קטנה מהעין השנייה. ב-80% מהמקרים רק עין אחת לקויה, לרוב עין שמאל. בכל מקרה, יש מקרים שגם שתי העיניים לקויות, אך תמיד אחת מהן תהיה לקויה יותר מהשנייה.

סוגים של המחלה
--------------

מבחינה קלינית, תסמונת דוויין מחולק לעיתים קרובות לשלושה סוגים, כל אחד עם הסימפטומים נלווים. שלושה מהעצבים המשתרעים מהמוח לשרירי עיניים, נקראים עצבי גולגולת, לשלוט בתנועות של העין על ידי העברת אותות חשמליים.

* **סוג 1** יכולת מוגבלת להזיז את העין לכיוון האוזן, אך יכולת להזיזה לכיוון האף. הפתיחה של העין מתרחבת כאשר האדם מנסה להעביר את העין כלפי חוץ. כ-78 אחוזים מכלל מקרי DS הם סוג 1.
* **סוג 2** יכולת המוגבלת לעבור פנימה לכיוון האף, אבל היכולת לנוע החוצה לכיוון האוזן. הפתיחה של העין מצטמצמת כאשר האדם מנסה להעביר את העין כלפי פנים. כ -7 אחוזים מכלל מקרי DS הם מסוג 2.
* **סוג 3** עין הפגועה, או בעיניים, יש יכולת מוגבלת לעבור שני פנימה לכיוון האף והחוצה לכיוון האוזניים. פתיחת העין מצטמצמת כאשר האדם מסתכל פנימה לכיוון האף. כ -15 אחוזים מכלל מקרי DS הם סוג 3.

כל אחד משלושת הסוגים הללו יכול להיות מסווג נוסף לשלוש תת-קבוצות, תלוי איפה העיניים הן כאשר הפרט נראה (המבט הראשוני) ישר: 

* תת-קבוצה A: עין המושפעת מופנה פנימה לכיוון האף (esotropia).
* תת-הקבוצה B: עין המושפעת מופעלת כלפי חוץ לכיוון האוזן (exotropia).
* תת-קבוצה C: העיניים נמצאות בעמדה ישרה, העיקרית.

שמות נוספים למחלה
-----------------

התסמונת אובחנה לראשונה בידי ג'ייקוב סטילינג בשנת 1887 ולאחר מכן בידי סיגמונד טורק בשנת 1896, אך התסמונת נקראת על שם אלכסנדר דוויין אשר פירט יותר על המחלה בשנת 1905.

* Duane's Retraction Syndrome or DR syndrome
* Congenital retraction syndrome and Stilling-Turk-Duane Syndrome.
* Retraction Syndrome

הקשיים והסימפטומים
------------------

* כפל ראייה
* כאב צוואר
* כאבי ראש
* קושי לראות דברים בצד של העין המושפעת
* כאבי עיניים בעת ראייה, ובמהלך היום

ערכים קשורים
------------

* גוף האדם
* עין אנושית
* תנועות עיניים

קישורים חיצוניים
----------------

ויקישיתוף מדיה וקבצים בנושא **תסמונת דוויין** בוויקישיתוף
**צרידות** היא מצב שבו הקול לא במיטבו, נשמע מחוספס, שיש בו מרכיב רועד של טונים נמוכים. אצל בני אדם הצרידות נגרמת על ידי סיבות שנות כגון התכווצות, דלקת או שיתוק במיתרי הקול או מגידול פוליפים עליהם, משימוש לרעה בקול, מלחץ נפשי, עישון, דלקת גרון נגיפית, מחלה זיהומית או אלרגיה. הרמת קול פתאומית מזיקה במיוחד למערכות הקול. צרידות הנמשכת זמן רב נחשבת לאחד מסימני האזהרה לסרטן ומחייבת בדיקה רפואית. צרידות קבועה, הנגרמת כתוצאה מעבודה, עשויה לזכות את הנפגע באחוזי נכות, על פי תקנות הביטוח הלאומי.

ריפוי צרידות
------------

כשמדובר בשימוש לרעה בקול, כמו בהרמת קול ממושכת או פתאומית, הטיפול בבעיה יכלול מנוחה של מערכת הקול לזמן עד לשיפור. דיבור בלחישה אינו מסייע לרפוי הצרידות. 

הרמב"ם כותב: "אכילת הצנון או הכרוב מסירה צרידות הקול" כתרופת סבתא, ידוע הדבש כמסייע בריפוי צרידות. שיטת אלכסנדר מיועדת בין היתר לריפוי הצרידות. ספר התרופות הסיריאק מהמאה החמישית מציין את הפלפל (או אולי את הפלפל הארוך) כתרופה למחלות רבות ושונות ובהן צרידות. פרופ' ישראל נגריס פיתח תרופה נגד צרידות, אשר נרשמה כפטנט על שמו ב-1989. התרופה התקבלה על ידי ה-FDA ב-1991.

צרידות בכלי נגינה
-----------------

המונח צרידות מתייחס גם לקול שאינו קול אנושי. כך, למשל, כותב הרמב"ם: "היה קולו עבה או דק או **צרוד** - כשר, שכל הקולות כשרין בשופר". קיימים כלי נגינה שידועים בצליל צרוד כגון אבוב ציד.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **צרוד** |
| ויקישיתוף תמונות ומדיה בוויקישיתוף: **צרידות** |

* איתי גל, סובלים מצרידות? טיפים לטיפול מהיר ומניעה, באתר ynet, 5 בדצמבר 2004
* ד"ר בני נגריס, כיצד לטפל בבעיות צרידות וכחכוך בגרון אצל ילדים?

הערות שוליים
------------

1. ↑  כתבי רפואה לרמב"ם, "פרקי משה" פרק ט
2. ↑  יד החזקה, הלכות שופר

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
פירוש נוסף ערך זה עוסק באציל פורטוגזי שהיה מושל טנג'יר והמושבות הפורטוגזיות בהודו. אם התכוונתם לנכדו של נשוא ערך זה, אציל פורטוגזי שהיה מושל טנג'יר והמשנה למלך הודו, ראו דוארטה דה מנזש, המשנה למלך הודו.

דום **דוארטה דה מנזש** (פורטוגזית: **Duarte de Meneses**‏; נולד לפני 1488 ומת אחרי 1539) היה אציל פורטוגזי, שירת בצבא ומילא תפקידי ממשל שונים.

ביוגרפיה
--------

מנזש, בנם של ג'ואנה וז'ואאו דה מנזש, הרוזן הראשון מטרוקה, נקרא על שם סבו, דוארטה דה מנזש, הרוזן ה-14 מויאנה. ב-1508 ירש את אביו בתפקיד מושל טנג'יר ומשל שם בשנים 1508–1521 בתקופה זו הוביל בהצלחה מספר מסעות צבאיים באזור טנג'יר ואף נפצע.

ב-1521 מינה אותו מנואל הראשון, כמושל השישי של המושבות הפורטוגזיות בהודו (Estado da Índia). להודו הוא הפליג באפריל 1521 בראש ארמדה של 11 קאראקים שלוו על ידי פלגה של ארבע ספינות, מטרת הצי הייתה חופי סין. מנזש ופמלייתו נחתו בחוף גואה באוגוסט 1521 והוא משל על המושבות הפורטוגזיות בהודו בשנים 1522–1524. תקופת שלטונו נחשבה הרת אסון, עם תבוסות והפסד של שטחים צבאיים כולל בהורמוז, ולכן ב-1524 הגיע ואסקו דה גאמה לגואה, הדיח את מנזש ושלח אותו כאסיר לפורטוגל. מנזש היה אסור קרוב ל-7 שנים ושוחרר לבסוף בהתערבותם של ידידים בעלי השפעה.

ב-1536 טוהר שמו והוא מונה בשנית להיות מושל טנג'יר, מילא את התפקיד בשנים 1536–1539 והוחלף על ידי בנו, ז'ואאו דה מנזש.

נישא לפיליפה דה נורוניה, ממנה היו לו לפחות שני בנים (ז'ואאו ופדרו שהיו שניהם מושלי טנג'יר), בנוסף, גם בנו הלא חוקי פרננדו דה מנזס משל על טנג'יר.

נכדו, שנשא אותו שם, היה המשנה למלך בהודו והמושל ה-14 של הודו הפורטוגזית.

קישורים חיצוניים
----------------

ויקישיתוף מדיה וקבצים בנושא **דוארטה דה מנזש** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0001 2318 4963
* LCCN: no2011108635
* NTA: 108034232
* VIAF: 172923877
* WorldCat: lccn-no2011108635

 |
**נתן אביעזר (וייזר)** (נולד ב-1938) הוא פיזיקאי והוגה דעות ישראלי.

ביוגרפיה
--------

אביעזר נולד בשווייץ והיגר בילדותו לארצות הברית. הוא קיבל חינוך דתי והיה פעיל כחניך בתנועת בני עקיבא. את התואר הראשון בפיזיקה קיבל מאוניברסיטת הרווארד, ואת הדוקטורט עשה באוניברסיטת שיקגו. לאחר מכן שימש כמנהל חטיבת המחקר ביבמ, ניו יורק. בעקבות פרוץ מלחמת ששת הימים ב-1967 עלה עם רעייתו דבורה לישראל. הוא קבע את מגוריו בפתח תקווה, והצטרף לסגל האקדמי של אוניברסיטת בר-אילן זמן קצר לאחר מכן.

בשנת 1971 ערך עם משה קוה מחקר שעסק בהתנגדות של מתכות בטמפרטורות נמוכות. אביעזר וקוה הצליחו לתת תיאור מדויק יותר ונכון יותר לתרומתה של האינטראקציה בין הפונונים לאלקטרונים להתנגדות.
הנוסחה המקובלת לפני פרסום מחקר זה, שנכתבה על ידי חתן פרס נובל פליקס בלוך, הייתה מבוססת על הנחות שאינן מתקיימות ברוב המתכות הרלוונטיות. 

מחקריו של אביעזר עוסקים בפיזיקת מצב מוצק. הוא קיבל משרת פרופסור בשנת 1972 בהמלצתו של פרופסור משה ימר, ולאחר מכן, בשנת 1980, נתמנה לראש המחלקה לפיזיקה וכיהן בתפקיד שלוש קדנציות רצופות. הוא מילא מספר תפקידים נוספים באוניברסיטת בר-אילן, בהם סגן הנשיא למחקר, חבר הסנאט, ויו"ר האגודה לתורה ומדע. משמש כפרופסור אורח באוניברסיטת קיימברידג' וב- The Kovens Convention Center באנגליה. בשנת 1984 נבחר כעמית באגודה האמריקאית לפיזיקה, כאות הוקרה על תרומותיו לחקר התכונות החשמליות של מתכות.

אביעזר משקיע מאמץ בהבנת הקשר בין תורה ומדע והוא נמנה עם ראשי המארגנים של כנס תורה ומדע הנערך מדי שנה. על נושא זה כתב את ספרו "בראשית ברא" שתורגם מאנגלית לעשרות שפות, בהן עברית ויפנית. ספר נוסף שחיבר נקרא "Fossils and Faith"; הספר תורגם לעברית תחת השם "אמונה בעידן המדע". ספר נוסף פרי עטו קרוי "The Anthropic Principle", הספר עוסק באיכות הסביבה.

כיום משמש אביעזר כפרופסור אמריטוס באוניברסיטת בר-אילן. 

בשנת 2011 הוציא סרטון אנימציה באורך כחצי שעה המסביר את הרעיון לפיו אין סתירה בין התורה למדע. הסרט נקרא "בראשית ברא", כשם ספרו.

קישורים חיצוניים
----------------

* נתן אביעזר, באתר המחלקה לפיזיקה באוניברסיטת בר-אילן
* על סתירות בין תורה למדע, מאמר של נתן אביעזר, באתר דעת
* צור ארליך, ויהי מפץ: עם נתן אביעזר על אמונה ומדע, באתר "מהמחסן של צור ארליך", פורסם במקור ראשון, 31 בדצמבר 2010
* נתן אביעזר (1938-), דף שער בספרייה הלאומית
* רשימת מאמרי נתן אביעזר בספריית אסיף

ספרים
-----

* **על תורה ומדע** /‏ נתן אביעזר; תרגום מאנגלית: טל דוד כספי. Brooklyn, NY : Ktav Publishing House,‏ תשפ"ג 2023.

הערות שוליים
------------

1. ↑  Moshe Kaveh and Nathan Wiser (1971). "Failure of the Bloch T5 Law for the Low-Temperature Electrical Resistivity of Metals". *Phys. Rev. Lett*. **26**: 635–636.
2. ↑  כאן בהמשך לקטעים מהספר, באתר rationalbelief.org.il
3. ↑  כתבי כלכליסט, דיבידנדים: הפרופסור המאותגר, באתר כלכליסט, 16 באוגוסט 2012

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007258177005171
* BIBSYS: 8016488
* BnF: cb124139236 (data)
* ISNI: 0000 0001 0867 0998
* LCCN: n89665936
* NKC: zmp20211111442
* NTA: 269296654
* RERO: 02-A013245555
* SUDOC: 033254338
* VIAF: 7477459
* WorldCat: lccn-n89665936

 |
**נשיא סרביה** (בסרבית: **Председник Србије / Predsednik Srbije**) הוא ראש המדינה של סרביה ונושא המשרה העליונה ביותר במדינה.

הנשיא הנוכחי הוא אלכסנדר ווצ'יץ', שנבחר ב-2 באפריל 2017 ונכנס לתפקידו ב-31 במאי 2017. עד 1974, ראש המדינה של סרביה היה יושב ראש הפרלמנט הסרבי.

הנשיא נבחר ישירות לכהונה של חמש שנים והוא מוגבל על ידי החוקה לשתי קדנציות לכל היותר. בנוסף להיותו המפקד העליון של הכוחות המזוינים הסרביים, על הנשיא מוטלת החובה למנות את ראש הממשלה בהסכמת האסיפה הלאומית, ויש לו השפעה מסוימת על מדיניות החוץ. לשכת הנשיא ממוקמת בנובי דבור.

סמכויות
-------

במידה רבה תפקיד הנשיא הוא טקסי, חובותיו וסמכויותיו נקבעו בפרק 5, סעיף 112 של החוקה הסרבית:

1. לייצג את סרביה בבית ובחוץ
2. להכריז על חוקים ולחתום עליהם, בהתאם לחוקה
3. להציע לפרלמנט מועמדים לתפקיד ראש ממשלה
4. להציע לאסיפה הלאומית בעלי תפקידים, בהתאם לחוקה
5. למנות ולפטר, על פי צו, שגרירי סרביה, לפי הצעת הממשלה
6. קבלת מכתבי אמנה של נציגים דיפלומטיים זרים
7. הענקת חנינות ופרסי הוקרה

בהתאם לחוק, נשיא הרפובליקה מפקד על הצבא וממנה, מקדם ומפטר את קציני צבא סרביה.

ארמון הנשיאות
-------------

מעונו של הנשיא ממוקם בנובי דבור (Нови двор), שממוקם ברחוב ונץ איבו אנדריץ' שבבלגרד. הארמון היה שייך לשושלת בית קאראג'ורג'ביץ' ומלכי יוגוסלביה.

ארמון הנשיא בנובי דבור, בלגרד. 2012

נשיאי סרביה
-----------

ב-21 במאי 2006, נערך משאל עם לעצמאות מונטנגרו, שבעקבותיו מונטנגרו הכריזה עצמות ובכך סרביה הפכה למדינה עצמאית לראשונה מאז הקמת יוגוסלביה. לראש המדינה נקבע נשיא הרפובליקה הסרבית.

לפני ההיפרדות ממונטנגרו, בין הנשיאים הבולטים בסרביה היו סלובודן מילושביץ' (שכיהן כנשיא סרביה במסגרות פוליטיות שונות בעיקר כחלק מהרפובליקה הפדרלית של יוגוסלביה, בשנים 1989–1997), מילאן מילוטינוביץ' (ששימש כנשיא סרביה במסגרת הרפובליקה הפדרלית של יוגוסלביה בשנים 1997–2002) ונטשה מיצ'יץ' (ששימשה כנשיאת סרביה כחלק מסרביה ומונטנגרו בשנים 2002–2004). אחריה, נשיא סרביה ומונטנגרו האחרון, בוריס טאדיץ', המשיך לשמש לאחר מכן כנשיא סרביה העצמאית (כך ששימש כנשיא בשנים 2004–2006 ולאחר מכן עד 2012).

|  | דיוקן | שם(שנות חיים) | הערות/סימוכין | שיוך מפלגתי | בחירות | שם המשרה |
| --- | --- | --- | --- | --- | --- | --- |
| תחילת כהונה | סוף כהונה |
| ‏1 |  | בוריס טאדיץ'(1958–)Борис Тадић | 5 ביוני 2006 | 5 באפריל 2012 | המפלגה הדמוקרטית הסרבית |
| ‏2008 | נשיא |
| מ"מ |  | סלביצה ג'וקיץ' דיינוביץ'(1951–)Славица Ђукић-Дејановић | 5 באפריל 2012 | 31 במאי 2012 | המפלגה הסוציאליסטית הסרבית |
| מ"מ |  | זכריה טרנאבצ'ביץ'(1926–2016)Zaharije Trnavčević | 31 במאי 2012 | 31 במאי 2012 | סרביה העשירה – תנועת החוואים ואנשי העסקים (Богата Србија) |
| ‏2 |  | טומיסלב ניקוליץ'(1952–)Томислав Николић | 31 במאי 2012 | 31 במאי 2017 | עצמאי | 2012 |
| ‏3 |  | אלכסנדר ווצ'יץ'(1970–)Александар Вучић | 31 במאי 2017 | מכהן | המפלגה הפרוגרסיבית הסרבית | 2017 |
| 2022 |

קישורים חיצוניים
----------------

ויקישיתוף מדיה וקבצים בנושא **נשיא סרביה** בוויקישיתוף
* 

* אתר האינטרנט הרשמי של נשיא סרביה
* נשיא סרביה, ברשת החברתית פייסבוק

* נשיא סרביה, ברשת החברתית אקס (טוויטר)

הערות שוליים
------------

1. ↑  טאדיץ' כיהן קודם כנשיא סרביה ומונטנגרו מאז 2004
2. ↑  ב-24 במאי 2012 עזב את המפלגה שייסד ב-2008, המפלגה הפרוגרסיבית הסרבית
**ג'ואל רובן מאדן** (באנגלית: **Joel Rueben Madden**;‏ נולד ב-11 במרץ 1979) הוא זמר אמריקאי, אשר ידוע בתור הסולן של להקת הפאנק רוק "גוד שארלוט". לג'ואל שלושה אחים אשר אחד מהם- אחיו התאום, בנג'י מאדן הוא גיטריסט הלהקה.

ביוגרפיה
--------

מאדן נולד ביישוב וולדורף (אנ'), מרילנד. בגיל 16, עזב אביו את המשפחה וגרם לה לבעיה כלכלית קשה ומאדן ואחיו פנו לעבודה בעבודות מזדמנות שונות. לאחר שבגר החליט לשנות את שם משפחתו מ"קומבס", לשם נעוריה של אמו, "מאדן". אחיו הוא המוזיקאי בנג'י מאדן.

לאחר שצפה עם אחיו בשנת 1995 בהופעה של הביסטי בויז ובהשפעת ז'אנר המוזיקה אותו נהגו לשמוע, החליטו השניים, עם חבר נוסף להקים להקה, אך זו התפרקה לאחר זמן קצר.
בהמשך, החליטו השניים להקים להקה נוספת, וגייסו לשם כך את חבריהם פול תומאס ואהרון אסקולופיו והקימו יחדיו את גוד שארלוט. הלהקה התפרסמה לאחר אלבומה השני והמצליח The Young and the Hopeless.

ב-2001, הופיע מאדן בסרט "קטע מהסרטים" יחד עם שאר להקת גוד שארלוט. ב-2006, הופיע עם אחיו בנג'י בסרט "Material Girls". בנוסף הנחו התאומים תוכנית ב-MTV.
כמו כן, הקימו האחים לבית מאדן חברת הלבשה בשם DCMA COLLECTIVE המייצרת בעיקר טישרטים והם עצמם נוהגים ללבוש את בגדי המותג.

בנובמבר 2006, החל מאדן לצאת עם ניקול ריצ'י.
בנובמבר 2007, הקימו מאדן וריצ'י את "קרן ריצ'י ומאדן לילדים". הקרן יצרה משרד רישום באינטרנט כדי לעזור למשפחות במצוקה. לזוג שני ילדים: הרלוו (נולדה ב-11 בינואר 2008) וספרוו (נולד ב-9 בפברואר 2009). הזוג נישא ב-11 בדצמבר 2010, והוא מתגורר כיום בגלנדל, קליפורניה.

קישורים חיצוניים
----------------

ויקישיתוף מדיה וקבצים בנושא **ג'ואל מאדן** בוויקישיתוף
* ג'ואל מאדן, ברשת החברתית אקס (טוויטר)
* ג'ואל מאדן, במסד הנתונים הקולנועיים IMDb (באנגלית)
* ג'ואל מאדן, באתר AllMusic (באנגלית)
* ג'ואל מאדן, באתר MusicBrainz (באנגלית)
* ג'ואל מאדן, באתר Yandex.Music (ברוסית)
* ג'ואל מאדן, באתר Discogs (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 6018029
* GND: 135311497
* ISNI: 0000 0000 5550 3087
* LCCN: no2005040063
* MusicBrainz: 42d67ddc-fe5e-425b-b37c-eb71340fc1ec
* VIAF: 14501696
* WorldCat: lccn-no2005040063

 |
פרסקו מחוץ לכנסייה המתאר את שנים עשר השליחים אוחזים בדגם של הכנסייה
**כנסיית שנים-עשר השליחים** (ביוונית: אקליסיה אפוסטולון = **Εκκλησία Αποστόλων**, בערבית:**كنيسه الرسل السبعه** - "כנסיית שבעת השליחים") היא כנסייה יוונית-אורתודוקסית בכפר נחום שעל חופה הצפוני של הכנרת. הכנסייה הוקמה בשנת 1931 והיא שוכנת במזרחו של כפר נחום, כ-150 מטרים ממזרח לכנסיית בית פטרוס הקתולית-פרנציסקנית. במקום מנזר קטן ובו נזירים בודדים. 

היישוב הראשון שידוע כי התקיים במקום, קם בשנת 749, כאשר כפר נחום המערבית נהרסה עד היסוד ברעידת אדמה. בראשית המאה ה-20 פעל במקום מנזר קטן, והפטריארך היווני של ירושלים אף נהג לשהות בו בימי החורף. הכנסייה נבנתה בין השנים 1927 -1931, אך בעקבות מלחמת העצמאות נותרה בשטח מפורז בין ישראל לסוריה, ובמקום התגוררה משפחה דרוזית שהפכה את הכנסייה לרפת. ב-1969 הגיע נזיר יווני למקום והחל בשיפוצו יחד עם אימו. מאז חודש האתר באופן קבוע, ובשנים האחרונות החל נוהג בו מנהג טבילה במי הכנרת בחג ההתגלות האורתודוקסי החל ב-18 בינואר (אירוע זהה נערך בנהר הירדן בקאסר אל יהוד). 

הכנסייה הקטנה נושאת 12 כיפות אדומות, וקבועים בה חלונות צבעוניים המכתיבים את איכות האור בחלל המבנה. בפנים המבנה איקונוסטזיס משיש אדום, וכמעט כל קירותיה מקושטים בציורי קיר עשירים. לשם הציורים האלו הובאו ציירים-אמנים מיוון, והעבודה מתבצעת באתר עצמו או ביוון על גבי בד קנבס, שמובא לאחר מכן לכפר נחום ומודבק על הקירות. בגג הכנסייה שתי כיפות גדולות - באחת נראה ישו המלך וסביבו נביאי הברית הישנה אשר לפי המסורת צפו את בואו, ובכיפה השנייה נראה ישו כאיש מבוגר עטור זקן, וסביבו הקדושים שקדמו למשה. נושאים נוספים המתוארים בכנסייה הם המדונה והילד, צליבת ישו, קומו לתחייה ויום הדין האחרון.

קישורים חיצוניים
----------------

ויקישיתוף מדיה וקבצים בנושא **כנסיית שנים-עשר השליחים** בוויקישיתוף

| האתרים הנוצריים בצפון הכנרת |
| --- |
| 

|  |  |
| --- | --- |
| הר נחום: כנסיית הר האושר ודומוס גלילאה • עין שבע:  כנסיית הלחם והדגים והמנזר הבנדיקטיני וכנסיית הבכורה של פטרוסכפר נחום: כנסיית בית פטרוס וכנסיית שנים-עשר השליחים • הסירה מגינוסר • כורסי | הכיכרהכיכר |

 |
האח מתיו פסטינג האנגלי, נגיד ההוספיטלרים משנת 2008 ועד 2018.
החצר הפנימית של ארמון ראשי המסדר של אבירי רודוס
חצר נפטון בארמון נגיד ההוספיטלרים בוולטה
משרדי הנגיד ברומא
**נגיד מסדר יוחנן הקדוש של בית החולים בירושלים**, שחבריו ידועים גם בכינוי הוספיטלרים וכיום הוא מכונה גם **מסדר מלטה**, הוא השליט הריבון והסמכות הדתית העליונה של המסדר. הוא ממונה לכל חייו ועליו להקדיש את עצמו למען המסדר ולשמש דוגמה לעקרונות הנצרות ולחברי המסדר. 

לנגיד מסורה הסמכות החקיקתית הבכירה במסדר, והוא מפעיל אותה ביחד עם המועצה הריבונית של המסדר. הוא מחוקק חיקוקים בנושאים שאינם זוכים לכיסוי בחוקת המסדר, מנהל את אוצר המסדר, מאשרר הסכמים בינלאומיים ומכנס את האספה הכללית שהיא האספה הבכירה של המסדר. 

נכון ל-2023, נגיד המסדר הוא האח ג'ון ט. דאנלפ, המכהן בתפקיד מאז 3 במאי 2023, והוא הנגיד ה-81 במניין, מאז נוסדה המשרה בשנת 1100.

לפי מסורת המסדר, כאשר הנגיד מת או מסיים את תפקידו בשל פרישה, ממונה נגיד בפועל עד שהמועצה תבחר נגיד חדש. ברוב הפעמים, הנגיד בפועל ייבחר גם לנגיד המסדר הקבוע.

תארים ומעמד
-----------

מדינות שלהן יחסים דיפלומטיים עם המסדר, מכירות בנגיד כראש מדינה לכל דבר. תוארו של הנגיד הוא "האח" (Friar), אך בפנייה אליו הוא מכונה "רום מעלתו". תוארו המלא של הנגיד הוא: 

> 
> "הוד מעלתו רם המעלה, האח (...), הנסיך והנגיד העליון של המסדר הצבאי הריבוני של יוחנן הקדוש של בית החולים של ירושלים, של רודוס ושל מלטה, שומרם הענוותן של עניי הצלוב".
> 
> 
> 
> 

הכנסייה הקתולית מכירה בנגיד כחשמן.

מקום מושבו של הנגיד
-------------------

נס הנגיד
הנגיד נדד עם המסדר לאורך 900 שנות קיומו, וממקום מושבו הראשון בירושלים עבר אל מצודת קראק דה שבלייה בסוריה, ומשם לעכו, לקפריסין, לרודוס, למלטה ולבסוף לרומא, שם הוא מתגורר מאז שנת 1834. נגיד בודד התגורר בסנקט פטרבורג ואחד נוסף במסינה ובקטניה.

### ארמון ראשי המסדר של אבירי רודוס

 ערך מורחב – **ארמון ראשי המסדר של אבירי רודוס**  

בעיר רודוס שוכן ארמון ראשי המסדר של אבירי רודוס (יוונית "Παλάτι του Μεγάλου Μαγίστρου") אשר הוקם במאה ה-14 במקום בו ניצבה מצודה ביזנטית קדומה מהמאה ה-7. המבנה דומה יותר למצודה הערוכה סביב חצר פנימית שלאורכה ארקאדה מאשר לארמון. הוא הוקף בחפיר משלו, ומתחת לו נחפרו שלוש קומות אחסון. העות'מאנים הפכו את המבנה לבית כלא לאחר שכבשו את רודוס מידי ההוספיטלרים ב-1522. חלק מהמבנה נהרס בהתפוצצות מחסן תחמושת סמוך ב-1856, והאיטלקים שהשתלטו על האי ב-1912 הקימו חלקים ניכרים ממנו מחדש בסגנון שחיקה את סגנון המאה ה-16. המבנה שימש כמעון הנציב האיטלקי וכבית קיץ למלך ויטוריו אמנואלה השלישי ולבניטו מוסוליני אחריו. כיום משמש המקום כמוזיאון לתולדות העיר. במבנה התגוררו 20 נגידים בין 1309 ל-1522.

### ארמון הנגיד במלטה

 ערך מורחב – **ארמון הגראנד מאסטר**  

בוולטה, בירת מלטה, שוכן ארמון נגיד ההוספיטלרים שהושלם בשנת 1571 (מלטזית "il-Palazz" - "הארמון"). בארמון התגוררו 21 נגידים מ-1575 עד הכיבוש הצרפתי ב-1798. ב-1800 היה הארמון למקום מושבו של המושל הבריטי, וכיום הוא משמש כפרלמנט של מלטה וכמשכנו הרשמי של נשיא המדינה.

קישורים חיצוניים
----------------

* הנגיד באתר הרשמי
* רשימת הנגידים הרשמית
**דאנגנון סוויפטס** (אנגלית: Dungannon Swifts F.C) הוא מועדון כדורגל צפון אירי, המשחק בעיר דאנגנון במחוז טיירון בצפון אירלנד. המועדון משחק בליגת העל הצפון אירית.

היסטוריה
--------

המועדון נוסד בשנת 1949, ושיחק בליגה אזורית עד שנת 1972. עת עלה לליגה השלישית של צפון אירלנד. בעונת 1976/1977 הגיע לשמינית גמר הגביע הצפון אירי והפסיד לקבוצת קרוסאדרס. בעונות 1977/1978, 1982/1983 הגיע לשמינית גמר הגביע והפסיד לקבוצת ארדס. בעונות 1985/1986, 1989/1990, 1991/1992 הגיע לשמינית גמר הגביע והפסיד לקבוצות צ'ימיני קורנר, ניורי טאון ופורטאדאון בהתאמה. בעונות 1988/1989, 1996/1997 הגיע לשמינית גמר גביע הליגה הצפון אירית והפסיד לקבוצות בנגור וגלנטורן בהתאמה. 

המועדון שיחק בליגה השלישית של צפון אירלנד עד עונת 1996/1997. בסוף העונה עלה מהליגה השלישית בצפון אירלנד לליגה השנייה. המועדון שיחק בליגה השנייה של צפון אירלנד מעונת 1997/1998 ועד עונת 2002/2003. בעונות 1997/1998, 1998/1999 הגיע לשמינית גמר גביע הליגה והפסיד לקבוצת גלנטורן. בעונת 1997/1998 הגיע לשמינית גמר הגביע והפסיד לקבוצת אינסטיטיוט. בעונות 1999/2000, 2001/2002 הגיע לרבע גמר הגביע והפסיד לקבוצות לינפילד וקולריין בהתאמה. בעונת 2002/2003 הגיע לשמינית גמר הגביע והפסיד לקבוצת אומה טאון. בסוף העונה סיים במקום הראשון בליגה השנייה ועלה בפעם הראשונה לליגת העל הצפון אירית.

המועדון משחק ברציפות בליגת העל הצפון אירית מעונת 2003/2004. בעונות 2004/2005, 2005/2006, 2006/2007 הגיע לרבע גמר גביע הליגה והפסיד לקבוצת לינפילד. בעונת 2006/2007 הגיע בפעם הראשונה לגמר הגביע הצפון אירי והפסיד לקבוצת לינפילד. בעונת 2007/2008 הגיע לרבע גמר גביע הליגה והפסיד לקבוצת גלנטורן. בעונת 2008/2009 הגיע לשמינית גמר גביע הליגה והפסיד לקבוצת לינפילד. בעונת 2009/2010 הגיע לחצי גמר גביע הליגה והפסיד לקבוצת קולריין. בעונות 2010/2011, 2011/2012 הגיע לשמינית גמר גביע הליגה והפסיד לקבוצות גלנטורן וקליפטונוויל בהתאמה. בעונת 2011/2012 הגיע לחצי גמר הגביע הצפון אירי והפסיד לקבוצת קרוסאדרס. בעונת 2013/2014 הגיע לרבע גמר הגביע הצפון אירי ולשמינית גמר גביע הליגה והפסיד לקבוצות באלמינה יונייטד וארדס בהתאמה.

שחקנים בולטים
-------------

* צפון אירלנדצפון אירלנד שיאה קמפבל
* צפון אירלנדצפון אירלנד מרק מקאליסטר
* צפון אירלנדצפון אירלנד רודני מקארי
* צפון אירלנדצפון אירלנד דרמוט מקקפרי
* צפון אירלנדצפון אירלנד ריאן אוניל
* צפון אירלנדצפון אירלנד אלבין ראוס

קישורים חיצוניים
----------------

* 

* אתר האינטרנט הרשמי של דאנגנון סוויפטס (באנגלית)

| ליגת העל הצפון אירית - עונת 2021/2022 |
| --- |
| 

|  |
| --- |
| באלמינה יונייטד • גלנבון • גלנטורן • דאנגנון סוויפטס • וורנפוינט טאון • לינפילד • לרן • פורטאדון • קולריין • קליפטונוויל • קרוסיידרס • קאריק ריינג'רס |

 |
**ליאת קישון-רבין** (נולדה ב-1960) היא קלינאית תקשורת ישראלית, פרופסור מן המניין באוניברסיטת תל אביב, מרצה וחוקרת המתמחה בתחום הפרעות תקשורת אצל ילדים. מכהנת כדקאנית לענייני חדשנות בהוראה ולמידה באוניברסיטת תל אביב.

ביוגרפיה
--------

קישון-רבין בוגרת תואר ראשון ושני בקלינאות תקשורת מאוניברסיטת תל אביב. את הדוקטורט קיבלה בשנת 1990 מהמרכז לתארים מתקדמים באוניברסיטת העיר ניו יורק (Graduate center, City University of New York). לאורך השנים ערכה מחקרים רבים וחברה מאמרים בנושא הפרעות בשמיעה אצל ילדים. בין היתר, פיתחה קישון-רבין ערכה להערכת תפיסות דיבור לילדים בעלי הפרעות שמיעה בעברית. בנוסף, עמדה בראש צוות שפיתח שאלון על פיו ניתן לקבוע את מידת התפתחות השפה עוד בשלבי הינקות המוקדמת. לאורך השנים קיימה קישון-רבין שיתופי פעולה מחקריים עם חוקרים מגרמניה ומארצות הברית.

משמשת כמרצה באוניברסיטת תל אביב, לימדה במכללת מבח"ר ובמכללת לוינסקי לחינוך ועבדה כמנחת קלינאי תקשורת בעבודת שדה. בהמשך מונתה לפרופסור חבר באוניברסיטת תל אביב ומאוחר יותר לפרופסור מן המניין. במסגרת תפקידיה השונים עמדה בראש החוג להפרעות בתקשורת באוניברסיטה וכיהנה כראש בית הספר למקצועות הבריאות ומשנה לדקאן לחדשנות. בנוסף, הייתה ממונה על תוכנית שילוב האוכלוסייה החרדית באוניברסיטה.

ב-2020 מונתה לתפקיד דקאנית החדשנות בהוראה ולמידה של אוניברסיטת תל אביב. במסגרת תפקידה, עוסקת בתהליכי מודרניזציה של כלי הוראה ולמידה ומתווה את מדיניות האוניברסיטה בתחום החדשנות הדיגיטלית בפן האקדמי, לרבות הכשרות פדגוגיות, הטמעת כלים דיגיטליים ובקרת איכות. קישון-רבין היא הראשונה המכהנת בתפקיד זה, שנוצר בעקבות המעבר ללמידה מקוונת בעולם האקדמי בעת משבר הקורונה.

חברה בארגונים מקצועיים שונים, ביניהם באגודה הישראלית לאוריינות ושפה. 

### חיים אישיים

  

קישון נשואה ואם לשלושה ילדים, אביה, הקרדיולוג פרופסור יחזקאל קישון, היה מייסד ומנהל מכון הלב בבית החולים וולפסון.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **ליאת קישון-רבין** |

* ליאת קישון-רבין באוניברסיטת תל אביב
* פרופ' ליאת קישון-רבין זכתה בהוקרה בינלאומית ייחודית על תרומת מחקרה לתחום שתל השבלול, באתר אוניברסיטת תל אביב, 15 במאי 2017
* ברוריה אתר, ונפתח בב, מ ופ, באתר הארץ, 25 ביולי 2005
* https://m.tau.ac.il/new-Appointment-7-2020.
* ליאת קישון-רבין, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007388040805171
* ORCID: 0000-0002-0516-6603

 |
חזית מבנה התיאטרון שבו ממוקמת החנות
**אל אטנאו גרנד ספלנדיד** (בספרדית: **El Ateneo Grand Splendid**) היא חנות ספרים מפורסמת בשכונת רקולטה בבואנוס איירס בירת ארגנטינה. החנות הוכתרה בידי הגארדיאן הבריטי ב-2008 כחנות הספרים השנייה ביופייה בעולם.

סקירה כללית
-----------

הבניין שבו ממוקמת חנות הספרים נבנה ותוכנן עבור תיאטרון בשם "גרנד ספלנדיד", שנפתח במאי 1919. המבנה מפואר וכיפתו מעוטרת מתוכה בציורי קיר. התיאטרון, שהכיל למעלה מ-1,000 מקומות ישיבה, העלה הופעות ומחזות של אמנים נחשבים. בשנות ה-20 המאוחרות הוא הוסב לשמש אולם קולנוע, וב-1929 הוקרן בו הסרט המדבר הראשון שהוקרן בארגנטינה.

בפברואר 2000 הוחכר הבניין לקבוצת אילסה, המחזיקה בכמה רשתות למכירת ספרים וכן בהוצאת הספרים "אל אטנאו". הבניין שופץ והוסב לחנות ספרים, מושבי הקולנוע הוסרו ובמקומם הותקנו מדפי ספרים. יתר התפאורה המצועצעת, גילופים ועיטורים, פרטים אדריכליים רבים, וילונות הארגמן ותאורת האולם וכן התקרה המעוטרת נשארו כדי לשמר את תחושת התיאטרון הגדול. החנות, על 2000 המטרים הרבועים שלה, הפכה לחנות הדגל של קבוצת אילסה, ולפי פרסומים של הקבוצה, נמכרו בה בשנת 2007 למעלה מ-700,000 ספרים. באותה שנה ביקרו בחנות, שהפכה לאטרקציה תיירותית, למעלה ממיליון בני אדם.

על במת התיאטרון, העטויה וילונות קטיפה כבדים, הוצבו שולחנות בית קפה העומד לשירות הלקוחות.

ה"גארדיאן" הבריטי הכתיר את החנות במקום השני ברשימת חנויות הספרים היפות בעולם לשנת 2008.

גלריה
-----

* 
* 
* 
* 
* 
* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **אל אטנאו גרנד ספלנדיד** בוויקישיתוף
* 

* אתר האינטרנט הרשמי של אל אטנאו גרנד ספלנדיד (בספרדית)
* שווה קריאה: חנויות ספרים מדהימות ברחבי העולם, באתר כלכליסט, 4 בספטמבר 2014

הערות שוליים
------------

1. ↑  Dodson, Sean (11 January 2008). "Top shelves". The Guardian. London. Retrieved 10 May 2015. "2) El Ateneo in Buenos Aires"

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 102145542382196641127
* WorldCat: viaf-102145542382196641127

 |
ספרינג רול נא, המכונה לעיתים פרש-רול (מאנגלית: fresh roll)
**ספרינג רול** (מאנגלית Spring Roll, כינוי שהוא תרגום של השם בסינית מנדרינית: 春卷; בתעתיק פין-יין: chūn juǎn, פירוש מילולי: גליל אביב) הוא שמם של מספר מתאבנים מהמטבח הסיני, המטבח הווייטנאמי ומטבחים מזרח אסייתים נוספים. קיימות וריאציות רבות לספרינג רול, ומליתו ועטיפתו משתנים מאזור לאזור. בגרסתו הנפוצה ביותר הספרינג רול עשוי מנייר אורז מגולגל וממולא במילוים שונים שעשויים להכיל ירקות, בשר ואטריות, שלאחר מכן מטוגנים בשמן עמוק, אך נהוג גם להגישו לא מבושל ובמילוי ירקות טריים. הספרינג רול נחשב מנת דים סאם. 

הספרינג רול מוגש לצד מטבלים שונים, לדוגמה רוטב חמוץ-מתוק, סיראצ'ה, ומטבלים על בסיס רוטב דגים. 

בציבור הרחב, ולעיתים אף במסעדות ואצל יצרנים ומשווקים של המוצר, קיים בלבול מסוים בין ה"ספרינג-רול" לבין ה"אגרול" הדומה לו. ההבדל המרכזי ביניהם הוא שאגרול יגולגל תמיד בבצק חיטה, ולרוב הבצק יהיה עבה יותר מהנייר בו משתמשים לגלגול הספרינג רול. בנוסף הרטבים והמילויים המוגשים עם האגרול האמריקאי ינטו לרצות את החיך המערבי. בעוד הספרינג רול בגרסאותיו השונות נפוץ במדינות רבות במזרח אסיה, האגרול האמריקאי כמעט ולא ימצא שם.

מאכל זה הוא המאכל המסורתי המוגש בפסטיבל האביב שמתקיים בסין, ומכאן שמו שבתרגום מילולי מסינית משמעותו "גליל האביב".

גרסה וייטנאמית של מאכל זה נקראת "צ'ה זו", ובפיליפינים נקרא המאכל "לומפיה".

ראו גם
------

* אגרול

קישורים חיצוניים
----------------

ויקישיתוף מדיה וקבצים בנושא **ספרינג רול** בוויקישיתוף
* מעדן במעטפה: ספרינג רול מאודה, באתר וואלה!‏, 23 בינואר 2018
* אפרת ליכטנשטט, ‏גלגל אותה, בעיתון מקור ראשון, 9 ביולי 2018
האימפריה המפוצלת בשנת 271 לספירה
**משבר המאה ה-3** (235–284 לספירה), הידוע גם בשמות **האנרכיה הצבאית** ו**המשבר האימפריאלי**, הוא תקופה בהיסטוריה של האימפריה הרומית שבמהלכה האימפריה כמעט קרסה תחת שילוב של לחצים, בהם פלישה, מלחמת אזרחים, מגפה ומשבר כלכלי.

היסטוריה
--------

המשבר החל עם ההתנקשות בחייו של הקיסר אלכסנדר סוורוס על ידי חייליו בשנת 235. ההתנקשות פתחה תקופה בת חמישים שנה, שבה עשרים ושישה אנשים התקבלו באופן רשמי על ידי הסנאט הרומי כקיסרים, ובכך הפכו לקיסרים לגיטמיים. רובם היו מצביאים בולטים בצבא הרומי.

בשיאו של המשבר, בשנת 268, האימפריה הייתה מחולקת לשלוש מדינות מתחרות: האימפריה הגאלית, הכוללת את הפרובינקיות של גאליה, בריטניה ולתקופה קצרה גם היספניה; האימפריה התדמורית, הכוללת את הפרובינקיות המזרחיות: סוריה פלשתינה ומצרים; והאימפריה הרומית העצמאית במרכז איטליה, בין שתי האימפריות האחרות. מאוחר יותר, אורליאנוס (270–275) איחד מחדש את האימפריה. המשבר הסתיים עם עלייתו של דיוקלטיאנוס והרפורמות שביצע בשנת 284.

המשבר הביא לשינויים עמוקים במוסדות האימפריה, בחברה, בחיים הכלכליים, ובסופו של דבר, בדת. התקופה נתפסת, בעיני רוב ההיסטוריונים, כתקופת המעבר בין העת העתיקה הקלאסית, לבין שלהי העת העתיקה.

ראו גם
------

* בגאודים
* תקופת סנגוקו - תקופה דומה בהיסטוריה יפנית.
* תקופת המדינות הלוחמות ותקופת שלוש הממלכות - תקופות דומות בהיסטוריה הסינית.

לקריאה נוספת
------------

* ישראל שצמן, **האימפריה הרומית ומורשתה**, האוניברסיטה הפתוחה, 2002, פרק ד: משבר המאה ה-3 והרפורמות של דיוקלטיאנוס ושל קונסטנטינוס, עמ' 66–99.

קישורים חיצוניים
----------------

ויקישיתוף מדיה וקבצים בנושא **משבר המאה ה-3** בוויקישיתוף
* משבר המאה ה-3, באתר אנציקלופדיית ההיסטוריה העולמית (באנגלית)

הערות שוליים
------------

1. ↑  פיטר בראון, **The World of Late Antiquity**, לונדון, 1971, עמ' 22.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007543880705171
* LCCN: sh85115153

 |
**יורי יאקובלביץ' צ'ייקה** (ברוסית: **Юрий Яковлевич Чайка**; נולד ב-21 במאי 1951) הוא מדינאי ומשפטן רוסי. כיהן בתפקיד התובע הכללי של רוסיה (בשנים 2006–2020) וכשר המשפטים הרוסי (בשנים 1999–2006).

בינואר 2020 מונה לנציג הנשיאותי במחוז הפדרלי של צפון קווקז.

ביוגרפיה
--------

יורי צ'ייקה נולד במחוז חברובסק, בעיר ניקולאייבסק על אמור.

ב-1976 סיים את לימודיו במכון המשפטים של סברדלובסק שב-1992 הפך לאקדמיה הממלכתית למשפטים של אוראל.

מ-1976 צ'ייקה עבד באזור אוּסט-אוּדין, במחוז אירקוטסק במשרד התובע הכללי האזורי וכיהן גם כסגן התובע הכללי של אזור טולון במחוז אירקוטסק.

בשנים 1979–1984 היה פרקליט לענייני תנועה והיה ראש מחלקת החקירות של הפרקליטות לענייני תחבורה במזרח סיביר. לאחר מכך הוא מונה לתפקידים שונים במערכת המשפטית במחוז.

עם נפילת ברית המועצות מונה ב-1992 לתפקיד התובע הכללי המחוזי באירקוטסק עד 1995.

בשנת 1995 הועבר למוסקבה ומונה לסגן התובע הכללי של הפדרציה הרוסית. הוא מונה לתפקיד זה על ידי יורי סקורטוב שלמד איתו במכון המשפטים ושהיה התובע הכללי. לאחר פיטוריו של סקורטוב, מאפריל עד אוגוסט 1999 היה ממלא מקום התובע הכללי הרוסי.

מאוגוסט 1999 עד יוני 2006 היה שר המשפטים הרוסי, בממשלת פוטין הראשונה ובתקופת כהונתו כנשיא.

מאז יוני 2006 הוא מכהן בתפקיד התובע הכללי של רוסיה, ומתוקף תפקידו זה הוא חבר במועצת הביטחון של רוסיה. ב-22 ביוני 2011 הוא מונה לכהונה שנייה של 5 שנים וב-15 ביוני 2016 מונה לכהונה שלישית נוספת.

בינואר 2020 מונה על ידי נשיא רוסיה ולדימיר פוטין לנציג הנשיאותי במחוז הפדרלי של צפון קווקז.

חייו האישיים
------------

יורי צ'ייקה נשוי ואב לשניים.

הוענקו לו עיטורי ההצטיינות למען המולדת מדרגה השלישית והרביעית בשנת 2006 ובשנת 2011 בהתאמה.

קישורים חיצוניים
----------------

ויקישיתוף מדיה וקבצים בנושא **יורי צ'ייקה** בוויקישיתוף
* קורות חיים (ברוסית)

|  |  |  |
| --- | --- | --- |
| **הקודם**:**ולדימיר אוסטינוב** | **התובע הכללי של רוסיה2006—2020** | **הבא**:**איגור קראסנוב** |

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 117144648531972592665
* WorldCat (עם VIAF): 117144648531972592665

 |
**אן דה פיסלה, דוכסית אטאמפ** (בצרפתית: **Anne de Pisseleu, duchesse d'Étampes**;‏ 1508 לערך - 1580 לערך) הייתה המאהבת של פרנסואה הראשון מלך צרפת.

ביוגרפיה
--------

אן הייתה בתו של גיום דה פיסלה, אציל מחבל פיקרדי שבצפון צרפת, שהיה ממונה על המים ועל היערות מטעם מלך צרפת. ב-1522 הגיעה לחצר המלכות כאחת ממשרתותיה של לואיזה, נסיכת סבויה, אמו של המלך פרנסואה הראשון. ב-1526, אחרי שהמלך שב משביו במדריד, הפכה למאהבתו.

אן דה פיסלה נחשבה ליפה, חכמה ותרבותית, והצליחה לשמור על מעמדה כמאהבתו של פרנסואה הראשון עד מותו למרות נישואיו. פרנסואה הראשון נישא ללאונור מאוסטריה ב-4 ביולי 1530, אחרי שאשתו הראשונה קלוד, בתו של לואי השנים עשר מלך צרפת, נפטרה ב-1524. ב-1533 המלך השיא את אן דה פיסלה לז'אן הרביעי דה ברוס, והעניק לו את התואר "דוכס אטאמפ". באמצעות נישואים אלה הפכה דה פיסלה לדוכסית אטאמפ.

השפעתה של אן כדוכסית אטאמפ הייתה גדולה בעיקר בעשור האחרון למלכותו של פרנסואה הראשון. היא תמכה באדמירל דה שאבו נגד המפקד העליון של הצבא הצרפתי, אן דה מונמורנסי, שנתמך על ידי דיאן דה פואטייה, מאהבתו של יורש העצר אנרי (לימים אנרי השני מלך צרפת). היא עודדה רעיונות חדשים והייתה חברתה של מרגריט מנווארה, אחות המלך, שהייתה פטרוניתם של סופרים ושל משוררים.

ב-1547, אחרי מותו של פרנסואה הראשון, והכתרתו של אנרי השני למלך צרפת, דוכסית אטאמפ גורשה מחצר המלכות בבושת פנים על ידי דיאן דה פואטייה. התכשיטים שהעניק לה המלך פרנסואה הראשון נלקחו ממנה והיא הואשמה בבגידה.

הדוכסית המושפלת פרשה לנחלותיה והפכה לפרוטסטנטית. היא נפטרה ככל הנראה ב-1580, אחרי שהייתה רחוקה מעיני הציבור במשך 33 שנה.

קישורים חיצוניים
----------------

ויקישיתוף מדיה וקבצים בנושא **אן דה פיסלה** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14978045m (data)
* GND: 129961108
* ISNI: 0000 0001 2208 7539
* SUDOC: 136076955
* VIAF: 10939253
* WorldCat: viaf-10939253

 |